ก.ล.ต.จีน ไฟเขียว! 2 บ.เอกชนนำร่องขายหุ้น IPO บนกระดานวิทยาศาสตร์-นวัตกรรมเทคโนโลยี
ก.ล.ต.จีน ไฟเขียว! 2 บ.เอกชนนำร่องขายหุ้น IPO บนกระดานวิทยาศาสตร์-นวัตกรรมเทคโนโลยี
4 ก.ย. 2562

ผู้สื่อข่าวรายงานว่า คณะกรรมการกำกับหลักทรัพย์และตลาดหลักทรัพย์ของจีน (CSRC) ได้ประกาศอนุมัติให้บริษัทเอกชน 2 แห่งของจีนสามารถเปิดเสนอขายหุ้นต่อสาธารณชนเป็นครั้งแรก (IPO) บนกระดานหุ้นวิทยาศาสตร์และนวัตกรรมด้านเทคโนโลยี (STAR Market)
โดยแถลงการณ์ของ CSRC ระบุว่า บริษัท Hillstone Networks Co., Ltd. ผู้ให้บริการโซลูชันรักษาความปลอดภัยเครือข่ายระดับองค์กร และ บริษัท Beijing Hotgen Biotech Co. จะจดทะเบียนในกระดาน STAR Market อย่างไรก็ดี ทางคณะกรรมการไม่ได้ระบุวงเงินการระดมทุนครั้งนี้
อนึ่ง กระดานหุ้น STAR Market ซึ่งมีลักษณะคล้ายดัชนี Nasdaq ของตลาดหุ้นสหรัฐนั้น ได้รับการออกแบบให้เป็นตลาดซื้อขายหุ้นของบริษัทในภาคธุรกิจเกิดใหม่ด้านกลยุทธ์และเทคโนโลยีขั้นสูง อาทิ เทคโนโลยีสารสนเทศยุคใหม่ อุปกรณ์ที่ก้าวล้ำ วัสดุใหม่ๆ พลังงานใหม่ การประหยัดพลังงาน และการปกป้องสิ่งแวดล้อม และชีวการแพทย์
ทั้งนี้ ปัจจุบัน กระดานหุ้นนี้ได้ผ่อนคลายกฎเกณฑ์ในการจดทะเบียน แต่กำหนดให้มีการเปิดเผยข้อมูลมากขึ้นแทน